SGP ร่วงยาว 6 วันรูดกว่า 9% ฟากโบรกฯเชียร์ ”ซื้อ” ลุ้นกำไรไตรมาส 4 โตแตะ 900 ลบ.
SGP ร่วงยาว 6 วันรูดกว่า 9% ฟากโบรกฯเชียร์ ”ซื้อ” ลุ้นกำไรไตรมาส 4 โตแตะ 900 ลบ. รับราคาแก๊สขาขึ้น เคาะเป้าสูง 15 บ. โดยล่าสุด ณ เวลา 16.25 น. อยู่ที่ระดับ 9.55 บาท ลบ 0.15 บาท หรือ 1.55% สูงสุดที่ระดับ 9.85 บาท ต่ำสุดที่ระดับ 9.50 บาท มูลค่าการซื้อขาย 31.03 ล้านบาท
16 พ.ย. 2561

ผู้สื่อข่าวรายงานว่า ราคาหุ้น บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ณ เวลา 16.25 น. อยู่ที่ระดับ 9.55 บาท ลบ 0.15 บาท หรือ 1.55% สูงสุดที่ระดับ 9.85 บาท ต่ำสุดที่ระดับ 9.50 บาท มูลค่าการซื้อขาย 31.03 ล้านบาท

โดยราคาหุ้น SGP ปรับตัวลดลงมาอย่างต่อเนื่อง ตั้งแต่ราคาปิดที่ระดับ 10.50 บาท เมื่อวันที่ 8 พ.ย. 61
ด้านนักวิเคราห์ บล.บัวหลวง ระบุว่า คาดผลประกอบการไตรมาส 4/2561 จะดีขึ้นจากไตรมาส 3 และกำไรอาจเทียบเท่าช่วงเดียวกันของปีก่อนที่กำไรดีมากได้ เนื่องจากปริมาณการขายที่เพิ่มขึ้น และราคาแก๊ส LPG ในตลาดโลก (CP Saudi Aramco) จะอยู่ในเทรนด์ขาขึ้นช่วงไตรมาส 4/61 ของทุกปี อย่างไรก็ดี สิ่งที่ต้องจับตาดูสำหรับความเสี่ยงคือ ราคาแก๊สที่ปัจจุบันอยู่ที่ราว $500/ton ลดลงจากจุดสูงสุดของปีที่แล้วเกือบ $650/ton และอัตราแลกเปลี่ยนที่ยังคงผันผวนจากเศรษฐกิจโลก
พร้อมคาดว่าบริษัทจะทำกำไรไตรมาส 4/2561ได้ราว 800-900 ล้านบาท จึงคงประมาณการกำไรปี 2561 ที่ 2,448 ล้านบาท คิดเป็น 1.33 บาท/หุ้น คาดราคาแก๊สที่น่าจะกลับมาอยู่ในขาขึ้นในช่วงปลายปีจะหนุนผลประกอบการเป็นไปตามคาด แนะนำ “ซื้อ” ราคาเป้าหมาย 15 บาท/หุ้น